‘হোক কলরব’-এর ট্রেলার প্রকাশ্যে, রাজ-শাশ্বতকে নিয়ে মাতোয়ারা নেটভুবন

কলকাতা: একটি ছাত্রের রহস্য মৃত্যু এবং তা ঘিরে গোটা ক্যাম্পাস জুড়ে তৈরি উত্তেজনা, এইভাবেই শুরু হয় ‘হোক কলরব’ (Hok Kolorob Trailer) ছবির অফিসিয়াল ট্রেলার। ট্রেলার আসতেই রাজ চক্রবর্তী (Raj Chakrabarty)-শাশ্বত চট্টপাধ্যায়কে (Saswata Chatterjee) নিয়ে মাতোয়ারা নেটভুবন। ২৩ জানুয়ারি বড়পর্দায় মুক্তি পাবে রাজ চক্রবর্তীর বহু প্রতীক্ষিত ছবি ‘হোক কলরব’।

২০২৩ সালের ঘটনাটা নাড়িয়ে দিয়েছিল গোটা বাংলাকে। যাদবপুর বিশ্ববিদ্যালয়ের হোস্টেলে প্রথম বর্ষের ছাত্র স্বপ্নদীপ ব়্যাগিংয়ের শিকার হয় এবং পরবর্তীতে আত্মহত্যা করে। প্রায় এক দশক আগে উত্তাল হয়েছিল গোটা শহর, তাকে হাতিয়ার করেই এবার ছাত্র-রাজনীতির গল্প বুনেছেন পরিচালক। শুক্রবার প্রকাশ্যে এল ছবির ট্রেলার। যা রীতিমতো টানটান উত্তেজনা তৈরি করছে। ট্রেলারের প্রথমেই দেখতে পাওয়া যায় ফ্রেশারদের উপরে অকথ্য অত্যাচার করে সিনিয়ররা। এক কথায় যাকে বলা হয় র‍্যাগিং।ট্রেলারে দেখা গিয়েছে ফার্স্ট ইয়ার পড়ুয়াদের মধ্যে একজন হঠাৎ করেই মারা যায়। কলেজ ক্যাম্পাসে আসে পুলিশ। কিন্তু কলেজ ক্যাম্পাসে পুলিশের এই আগমন একেবারেই মেনে নিতে পারেনি ছাত্ররা আর তাই পুলিশের ওপর আক্রমণ করে তারা। এরপরেই এন্ট্রি হয় শাশ্বতর চরিত্রের। আদৌ কি অপরাধীরা শাস্তি পাবে? অপরাধীদের বদলে নিরপরাধ ছাত্ররা পুলিশের জালে আটকে পড়ে যাবে না তো?

আরও পড়ুন: গুজরাটে হেনস্তার শিকার অমিতাভ! হুড়োহুড়ি-ধাক্কাধাক্কি, আহত একাধিক

‘রাউডি’রূপে শাশ্বতকে দেখে অনেকেই ‘অনিমেষ দত্ত’র নস্ট্যালজিয়ায় বুঁদ হয়েছেন। কেউ আবার বলছেন, পুরনো রাজকে ফিরে পেলেন।আগে ছবিকে ঘিরে ‘ক্ষুদিরাম’ সংক্রান্ত বিতর্ক দেখা দিয়েছিল, বিশেষ করে শাশ্বতের সংলাপ নিয়ে। তবে ট্রেলারে ওই নামের কোনও উল্লেখ নেই, ফলে বিতর্ক শেষপ্রায়ত মনে হচ্ছে।